Jerup Skole sættes til salg. Det har økonomiudvalget i Frederikshavn Kommune besluttet onsdag. Der er dog krav til en eventuel køber.

Står du og mangler en skole? Og kunne du samtidig tænke dig at bidrage til at styrke livet og gejsten i landbyen Jerup, så har Frederikshavn Kommune et rigtig godt tilbud til dig. Køb Jerup Skole. Det ringede ud fra sidste time på landsbyskolen for et år siden, og onsdag har Økonomiudvalget i Frederikshavn Kommune så besluttet at udbyde skolen til salg. - Vi spørger åbent ud om der er nogen, der vil give et bud, siger borgmester Birgit Hansen (soc.dem.) efter mødet. Hvis man vil det, skal man dog leve op til de krav, kommunen stiller til en eventuel køber. Man skal nemlig lade Mariehønen - byens børnehave og SFO - fortsætte i de lokaler, de har i dag. Og så skal en fremtidig ejer være med til at sætte gang i aktiviteter, der styrker landbylivet. Frederikshavn Kommune overvejer også at sælge den lukkede skole Ørnevejen Skole. Det var et lukket punkt på udvalgets dagsorden onsdag, og vil også være det, når byrådet onsdag den 29. juni skal diskutere salget.